《寓居》
宋代·李正民

昔年南渡苦奔波，天幸惊禽脱网罗。结绶怀黄真忝窃，求田问舍已蹉跎。

烂柯山下樵苏贱，槜李城边鱼蟹多。萍泛蓬飘终未靖，作劳聊复强悲歌。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。